b'\n_START_ARTICLE_\nIvan Jaramazovi\xc4\x87\n_START_PARAGRAPH_\nIvan - Ico Jaramazovi\xc4\x87 (Subotica, 18. travnja 1932. - Pula, 3. travnja 2001.), hrvatski boksa\xc4\x8dki trener._NEWLINE_Ro\xc4\x91en u siroma\xc5\xa1noj obitelji Hrvata, Antuna i Marije r. Ba\xc4\x8di\xc4\x87, kao jedno od \xc4\x8detvero djece. Mati mu je rano umrla, a otac \xc5\xbeeljezni\xc4\x8dar ostao je invalidom nakon nesre\xc4\x87e na radnom mjestu. Ivan je izu\xc4\x8dio za strojobravara. Bavio se s vi\xc5\xa1e \xc5\xa1portova. Na kraju se opredijelio za boks. S 16 godina napu\xc5\xa1ta rodni grad. Oku\xc5\xa1ao se kao boksa\xc4\x8d u Senti i Osijeku, no bez istaknutih rezultata. Dragovoljno se pridru\xc5\xbeio JRM 1952. gdje je odre\xc4\x91en za boksa\xc4\x8dkog trenera u pulskom garnizonu. Od tad mu karijera ide uzlaznim putem. Radio je s ve\xc4\x87 dokazanim boksa\xc4\x8dima koji su u Puli slu\xc5\xbeili vojsku. Garnizonska se mom\xc4\x8dad udru\xc5\xbeila s boksa\xc4\x8dkim klubom Pula i pod imenom Jadran natjecala se u Hrvatsko-slovenskoj ligi koju su osvojili ve\xc4\x87 1953. godine i temeljem toga izborili nastup u prvoj saveznoj ligi, od \xc4\x8dega su odustali odlukom vojnih vlasti._NEWLINE_Sezone 1953./54. je zavr\xc5\xa1io \xc5\xa1kolu za boksa\xc4\x8dkog trenera u Zagrebu kod biv\xc5\xa1eg dr\xc5\xbeavnog reprezentativca, prof. Zlatka Hrbi\xc4\x87a. Iz vojske je iza\xc5\xa1ao sljede\xc4\x87e godine. Poslije je radio u brodogradili\xc5\xa1tu Uljanik, a kao trener u BK Pula, BK Metalac iz Zagreba,  _NEWLINE_Vodio je dr\xc5\xbeavnog reprezentativca Vladu Vranje\xc5\xa1evi\xc4\x87a, bio u stru\xc4\x8dnom sto\xc5\xbeeru reprezentacije za OI u Rimu. Uslijedilo je te\xc5\xa1ko financijsko razdoblje zbog \xc4\x8dega je 15 godina izbivao iz boksa, rade\xc4\x87i u brodogradili\xc5\xa1tu kao strojobravar._NEWLINE_Boksu se vratio 1981. i opet je vodio BK Pulu. Ve\xc4\x87 sljede\xc4\x87e sezone postali su prvaci 2. lige zapad, a nagodinu, sezone 1982./83. dr\xc5\xbeavni prvaci , \xc5\xa1to je bio najve\xc4\x87i uspjeh hrvatskog boksa u ekipnoj konkurenciji za cijelo vrijeme Titove Jugoslavije. Pored klupskog uspjeha, njegovi su boksa\xc4\x8di pobijedili na dr\xc5\xbeavnom prvenstvu u pojedina\xc4\x8dnoj konkurenciji 1982. i 1983. godine. Bili su to Pero Tadi\xc4\x87, Srboljub Stankovi\xc4\x87 i Zvonko Mili\xc4\x8devi\xc4\x87, drugo mjesto osvojio je Damir \xc5\xa0karo, a tre\xc4\x87e Naser Ra\xc5\xa1idi i Dorijan \xc4\x8cali\xc4\x87. Zbog tih je rezultata progla\xc5\xa1en najboljim boksa\xc4\x8dkim trenerom Hrvatske i Jugoslavije. Iz nepoznatih razloga samo \xc4\x8detiri dana nakon osvajanja naslova dr\xc5\xbeavnog prvaka u ekipnoj konkurenciji smijenjen je s mjesta trenera. Napustio je boks i pre\xc5\xa1ao u rad u privredi. Pomagao je Dru\xc5\xa1tvu osoba s tjelesnim invaliditetom. _NEWLINE_Dobio je vi\xc5\xa1e nagrada i priznanja.'